PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FK/3/1/057	Bratislava 19. júla 2007	

Protimonopolný úrad Slovenskej republiky, odbor koncentrácií v správnom konaní 
č. 0049/OK/2007 začatom dňa 14.06.2007 na základe oznámenia koncentrácie podnikateľom Carlyle Partners IV, L.P., c/o The Corporation Trust Company, 1209 Orange Street, Wilmington, New Castle, Delaware 19801, Spojené štáty americké zastúpeného advokátom Mgr. Tomášom Marettom, advokátom Advokátskej kancelárie Čechová & Partners, Hurbanovo nám. 5, 811 03 Bratislava vo veci koncentrácie podnikateľov Carlyle Partners IV, L.P., c/o The Corporation Trust Company, 1209 Orange Street, Wilmington, New Castle, Delaware 19801, Spojené štáty americké a PQ Corporation so sídlom 1200 W. Swedesford Road, Berwyn, Pensylvánia 19312, Spojené štáty americké

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej kontroly podnikateľa Carlyle Partners IV, L.P., c/o The Corporation Trust Company, 1209 Orange Street, Wilmington, New Castle, Delaware 19801, Spojené štáty americké  nad podnikom podnikateľa PQ Corporation so sídlom 1200 W. Swedesford Road, Berwyn, Pensylvánia 19312, Spojené štáty americké na základe Dohody a plánu fúzie medzi CPQ Holdings LLC, CPQ Acquisition Corporation a Niagara Holdings, Inc. zo dňa 31.mája 2007.
O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 14.06.2007 listom č. 2257/2007 podnikateľom Carlyle Partners IV, L.P., c/o The Corporation Trust Company, 1209 Orange Street, Wilmington, New Castle, Delaware 19801, Spojené štáty americké (ďalej len „Carlyle Partners IV“) prostredníctvom svojho splnomocneného  zástupcu  Mgr. Tomáša Marettu, advokáta Advokátskej kancelárie Čechová & Partners, Hurbanovo nám. 5, 811 03 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) (ďalej len „Oznámenie koncentrácie“). 

Na základe doručenia Oznámenia koncentrácie začalo dňa 14.06.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0049/OK/2007, o čom úrad listom č. 2327/PMÚ SR/2007 zo dňa 21.06.2007 informoval účastníka správneho konania. Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Oznámenie koncentrácie bolo listom č. 2275/2007 doručeným úradu dňa 15.06.2007, listom č. 2293/2007 doručeným úradu dňa 18.06.2007, listom č. 2443/2007 doručeným úradu dňa 28.06.2007 a listom č.  2511/2007 doručeným úradu dňa 04.07.2007 doplnené a koncentrácia bola účastníkom konania prostredníctvom svojho právneho zástupcu upresnená ako koncentrácia spočívajúca v získaní nepriamej kontroly podnikateľa Carlyle Partners IV nad podnikom podnikateľa PQ Corporation so sídlom 1200 W. Swedesford Road, Berwyn, Pensylvánia 19312, Spojené štáty americké (ďalej len „PQ Corporation“) na základe Dohody a plánu fúzie medzi CPQ Holdings LLC, CPQ Acquisition Corporation a Niagara Holdings, Inc. zo dňa 31.mája 2007 (ďalej len „Zmluva“) a to prostredníctvom 8 spoločností, ktoré sú súčasťou spisového materiálu.

Po doplnení oznámenia koncentrácie podľa § 10 ods. 12 zákona a Vyhlášky listom č.  2511/2007 doručeným úradu dňa 04.07.2007  začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 2633/PMÚ SR/2007 zo dňa 16.07.2007.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol zaplatený dňa 13.06.2007.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Ako vyplýva z Oznámenia koncentrácie spolu s jeho doplnením Carlyle Partners IV je komanditnou spoločnosťou založenou podľa právneho poriadku štátu Delaware. Jej hlavnou činnosťou je investovanie (i) do kontrolných podielov pri skupovaní akcií spoločností vedenom ich manažmentom (v angličtine: management-led buyouts), pri reštrukturalizáciách, konkurzoch a iných príležitostiach a (ii) do strategických menšinových podielov vo verejných a súkromných spoločnostiach.
Carlyle Partners IV je Delawarskou komanditnou spoločnosťou, ktorú riadi jej komplementár (spoločník s ručením obmedzeným) TC Group IV, L.P. Komplementárom spoločnosti TC Group IV, L.P. je spoločnosť TC Group IV, L.L.C. TC Group IV, L.L.C. je 100% vlastnená spoločnosťou TC Group, L.L.C. Medzi hlavnými vlastníkmi spoločnosti TC Group, L.L.C. sú traja zakladatelia skupiny podnikov Carlyle, Wiliam E. Conway, Jr., Daniel Glenn A.D’aniello a David M. Rubenstein a približne 55 ďalších osôb zo skupiny podnikov Carlyle.  
Hlavnou materskou spoločnosťou spoločnosti Carlyle Partners IV je The Carlyle Group (ďalej len „Carlyle“). Carlyle je investičnou spoločnosťou so sídlom v Spojených štátoch amerických podnikajúcou v oblasti private equity investícií, ktorá zakladá, štruktúruje a pôsobí ako vedúci investor pri prevzatiach spoločností ich manažmentom (management buyouts), investíciách do strategických menšinových podielov, ponukách investícií do kapitálu súkromných spoločností (equity private placements), konsolidáciách a iných strategických investíciách. Takéto investície robí prostredníctvom rôznych fondov. 

Účastník konania v Oznámení koncentrácie uvádza, že spoločnosť Carlyle Partners IV pôsobí v Slovenskej republike prostredníctvom niekoľkých spoločností, ktoré sú súčasťou jej portfólia. Spomedzi spoločností patriacich do portfólia spoločnosti Carlyle Partners IV dosiahli z predaja v Slovenskej republike za rok 2006 spoločnosti Edscha, Britax Childcare, Standard Aero, Newgen Imaging Systems, HC Starck a Chongqing Polycomp, pričom spoločnosti Britax Childcare, Standard Aero, Newgen Imaging Systems, HC Starck a Chongqing Polycomp nemajú v Slovenskej republike žiadnu dcérsku spoločnosť. Spoločnosť Edscha má v Slovenskej republike dve dcérske spoločnosti – Edscha Slovakia, s.r.o. zapísaná v Obchodnom registri Okresného súdu Trnava, oddiel: Sro, pod registračným číslom 12176/T, so sídlom Mostová 41, Veľký Meder 932 01, IČO: 36238490 a Edscha Slovakia Cabrio-Dachsysteme, a.s., spoločnosť zapísaná v Obchodnom registri Okresného súdu Trnava, oddiel: Sa, pod registračným číslom 10123/T, so sídlom Táborská 66, Veľký Meder 932 01, IČO: 36233811.

Z vyššie uvedených skutočností vyplýva, že Carlyle Partners IV je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť PQ Corporation je celosvetovým poskytovateľom špeciálnych anorganických chemických produktov. Má dve prevádzkové divízie: Divíziu pre chemické produkty a Divíziu Potters.
Divízia pre chemické produkty vyrába prevádzkové chemikálie a katalyzátory. Prevádzkové chemikálie tvoria najväčší segment aktivít Divízie pre chemické produkty a zahŕňajú širokú škálu kremičitanov sodných a výrobkov z derivátov kremičitanu vrátane zelolitov, metakremičitanov draselných, špeciálnych adsorbentov a sulfátov magnézia. Segment katalyzátorov zahŕňa celú škálu katalyzátorov vrátane katalyzátorov na báze oxidu kremičitého, špeciálnych katalyzátorov a hydrokrakovacích katalyzátorov.
Divízia Potters vyrába dve skupiny produktov: (i) odrazky z technického skla používané pre diaľničné bezpečnostné zariadenia a (ii) materiály z technického skla používané pre iné účely. Jej zákazníkmi sú orgány štátnej správy, diaľničné spoločnosti ako aj používatelia materiálov z technického skla pôsobiaci v oblasti priemyslu.
V oznámení koncentrácie sa uvádza, že podnikateľ PQ Corporation nemá žiadne dcérske spoločnosti ani organizačnú zložku v Slovenskej republike a na slovenskom trhu pôsobí len prostredníctvom priameho predaja.

Z vyššie uvedeného je zrejmé, že spoločnosť PQ Corporation je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie a v jeho doplnení spočíva v získaní nepriamej kontroly podnikateľa Carlyle Partners IV nad podnikom podnikateľa PQ Corporation na základe Zmluvy a to prostredníctvom 8 spoločností, ktoré sú súčasťou spisového materiálu a ktoré sú výlučne kontrolované spoločnosťou Carlyle Partners IV. Koncentrácia – nadobudnutie nepriamej kontroly podnikateľa Carlyle Partners IV nad podnikom podnikateľa PQ Corporation sa uskutoční v jednom kroku a to zlúčením spoločnosti CPQ Acquisition Corporation so spoločnosťou Niagara Holdings, Inc. a to na základe Zmluvy, pričom spoločnosť Niagara Holdings, Inc. sa stane nástupníckou spoločnosťou. Pred uskutočnením tohto zlúčenia, spoločnosť CPQ Holdings LLC, ktorej 100% vlastníkom je spoločnosť Carlyle Partners IV zabezpečí, že spoločnosti CPQ Acquisition Corporation budú poskytnuté peňažné prostriedky (čiastočne vo forme peňažných prostriedkov investovaných nepriamo spoločnosťou Carlyle Partners IV na báze majetkovej účasti a čiastočne financovaním vo forme úveru), a to v dostatočnej výške na zaplatenie peňažnej odmeny za zlúčenie (ako aj iných čiastok) súčasným akcionárom spoločnosti Niagara Hodlings, Inc.. Niagara Holdings, Inc. vlastní 100% akcií v spoločnosti PQ Corporation. Pred koncentráciou podnikateľa Niagara Holdings. Inc. a teda aj PQ Corporation výlučne kontroloval podniakteľ J.P.Morgan Partners (BHCA), L.P.. Po zlúčení spoločnosť CPQ Corporation zanikne a spoločnosť CPQ Holdings, LLC, sa stane (nepriamym) rozhodujúcim kontrolujúcim akcionárom spoločnosti Niagara Holdings, Inc. a akcie spoločnosti Niagara Holdings, Inc. vydané pred zlúčením sa zrušia a súčasní akcionári spoločnosti Niagara Holdings, Inc. za ne dostanú odplatu v podobe časti peňažných prostriedkov investovaných do spoločnosti CPQ Acquisition Corporation v súvislosti so zlúčením. 
Po uskutočnení celej transakcie bude spoločnosť Carlyle Partners IV vlastniť 100% akcií spoločnosti CPQ Holdings, LLC, ktorá bude nepriamo vlastniť 100% akcií spoločnosti Niagara Hodings, Inc., ktorá bude vlastniť 100% akcií PQ Corporation. 

Úrad po preštudovaní všetkých podkladov oznámenia zistil, že podnikateľ Carlyle Partners IV na základe uzavretia Zmluvy nadobudne nepriamu kontrolu nad podnikom podnikateľa PQ Corporation a to prostredníctvom 8 spoločností, ktoré sú súčasťou spisového materiálu a ktoré sú výlučne kontrolované spoločnosťou Carlyle Partners IV, čím bola naplnená skutková podstata § 9 ods. 1 písm. b) zákona. 

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ Carlyle Partners IV, ktorý získal nepriamu kontrolu nad podnikom podnikateľa PQ Corporation. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Carlyle Partners IV a PQ Corporation.
Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad v predmetnom správnom konaní zistil, že podnikateľ Carlyle Partners IV aj podnikateľ PQ Corporation v roku 2006 dosiahli celosvetový celkový obrat vyšší ako 1,2 mld. Sk. Úrad ďalej zistil, že podnikateľ Carlyle Partners IV dosiahol v roku 2006 v Slovenskej republike celkový obrat vyšší ako 500 mil. Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň uzavretia Zmluvy, t.j. 31. mája 2007. Vzhľadom na to, že oznámenie koncentrácie bolo doručené úradu dňa 14.06.2007, predmetná koncentrácia bola oznámená úradu do 30 pracovných dní odo dňa uzavretia Zmluvy, t. j. oznámenie koncentrácie bolo úradu doručené v zákonom stanovenej lehote.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a nimi kontrolovaní podnikatelia. 
V Oznámení koncentrácie sa uvádza, že podnikateľ PQ Corporation nemá žiadnu dcérsku spoločnosť ani organizačnú zložku v Slovenskej republike a na slovenskom trhu mal v predchádzajúcom účtovnom období len tržby z priameho predaja.
Ako je uvedené v oznámení koncentrácie spoločnosť PQ Corporation predáva širokú škálu anorganických špeciálnych chemikálií. PQ Corporation predáva tisícky chemikálií pre rozličné odvetvia vrátane výrobcov spotrebiteľského tovaru zmluvných dodávateľov zabezpečujúcich bezpečnosť na diaľniciach, chemického priemyslu, potravinárskeho priemyslu, stavebníctva, služieb pre ropné spoločnosti, výrobcov celulózy a papiera a pre štátny sektor. Výrobky skupiny PQ Corporation sa dajú zoskupiť do série segmentov, a to nasledovne:
-    divízia chemikálií spoločnosti PQ Corporation pozostáva zo skupiny chemikálií a skupiny pre katalizátory,
-    skupina prevádzkové chemikálie pôsobí v troch segmentoch, kremičitan sodný, zeolit a iné prevádzkové chemikálie.
Kremičitan sodný je anorganická chemická látka používaná ako základný prvok na lepšie fungovanie alebo kvalitu širokej škály priemyselných aplikácií a aplikácií spotrebiteľských výrobkov. Prvotne sa používa (i) vo výrobe odvodených výrobkov určených na predaj, (ii) ako pomôcka na bielenie pre výrobcov celulózy a papiera, (iii) ako želatinačné činidlo alebo vytvrdzovadlo na stabilizáciu pôdy v stavebníctve, alebo (iv) ako spojivo, lepidlo alebo prostriedok proti korózii vo výrobe čistiacich prostriedkov. Kremičitany sodné sa predávajú v tuhej a tekutej forme. Tekutá forma sa nazýva „vodné sklo“.
Zelotit je derivát kremičitanu sodného, používaný na výrobu ekologických bezfosfátových čistiacich prostriedkov. Vo výrobe dlažieb a v stavebníctve sa vyvíjajú nové aplikácie a prebiehajú programy zamerané na vývoj aplikácií pre použitie zeolitu vo výrobkoch ako sú bielidlá, mazivá a biocity.
Ostatné prevádzkové chemikálie sa môžu ďalej deliť na subsegmenty, a to nasledovne: (i) metakremičitany, ktoré sa používajú predovšetkým ako východisková surovina pre práškové čistiace výrobky určené pre priemysel a inštitúcie, a tiež v mazivách a v stabilizátoroch pôdy; (ii) kremičitan draselný, ktorý sa používa predovšetkým ako mazivo pri vŕtaní nafty zo živičnej bridlice, ako spojivo pri zváracích elektródach a ako zložka v tekutých čistiacich prostriedkoch; (iii) špeciálne absorbenty, ktoré sú derivátmi oxidu kremičitého, používané predovšetkým na čistenie piva a jedlého oleja; (iv) síran horečnantý, ktorý sa používa predovšetkým pri spotrebiteľských výrobkoch, ako napr. epsomit a ako živina pre rastliny.
Skupina katalyzátory vyrába a predáva katalyzátory na báze polyolefínu (HDPE), katalyzátory na báze zeolitu (hydrokrakovanie) a špeciálne (enviromentálne) katalyzátory. Katalyzátory na báze polyolefínu sa používajú na vytvorenie mnohých stupňov polyetylénu s vysokou hustotou, alebo HDPE, vrátane fólií na výrobu nákupných tašiek, výrobkov tvarovaných fúkaním, ako napr. plastové kontajnery, opláštenia drôtov a káblov, a plynové a katalizačné rúry so zvýšenou pevnosťou. Katalyzátory na báze zeolitu sa používajú ako hlavné katalyzátory v procese rafinácie a predovšetkým sa predávajú rafinériám ropy a petrochemickému priemyslu. Špeciálne katalyzátory sa používajú hlavne pri výrobe polyesteru, výrobe paliva, emisných kontrolách a výrobe pesticídov.
Divízia Potters vyrába výrobky z technického skla. Môžeme ich rozdeliť na dva základné segmenty. Odrazky z technického skla používané na zabezpečenie bezpečnosti na diaľniciach (napr. zvýšenie odrazivosti deliacich čiar namaľovaných na diaľniciach) a iné formy odraziek z technického skla.
Ako je už uvedené vyššie spoločnosť Carlyle Partners IV pôsobí v Slovenskej republike prostredníctvom niekoľkých spoločností, ktoré sú súčasťou jeho portfólia. Spomedzi spoločností patriacich do portfólia podnikateľa Carlyle Partners IV dosiahli z predaja v Slovenskej republike za rok 2006 spoločnosti Edscha, Britax Childcare, Standard Aero, Newgen Imaging Systems, HC Starck a Chongqing Polycomp, pričom spoločnosti Britax Childcare, Standard Aero, Newgen Imaging Systems, HC Starck a Chongqing Polycomp nemajú v Slovenskej republike žiadnu dcérsku spoločnosť. Spoločnosť Edscha má v Slovenskej republike dve dcérske spoločnosti – Edscha Slovakia, s.r.o. zapísaná v Obchodnom registri Okresného súdu Trnava, oddiel: Sro, pod registračným číslom 12176/T, so sídlom Mostová 41, Veľký Meder 932 01, IČO: 36238490 a Edscha Slovakia Cabrio-Dachsysteme, a.s., spoločnsoť zapísaná v Obchodnom registri Okresného súdu Trnava, oddiel: Sa, pod registračným číslom 10123/T, so sídlom Táborská 66, Veľký Meder 932 01, IČO: 36233811.
Spoločnosť Edscha vyvíja a vyrába závesné systémy, kabrio strechy, ovládače pre vodiča a sklápacie strechy pre automobilový priemysel. 
Spoločnosť Britax Childcare patrí do skupiny Britax Childcare, ktorá predáva systémy určené na prepravu detí, konkrétne detské autosedačky. Vo veľmi obmedzenom rozsahu ponúka tiež výrobky pre deti v predškolskom veku (ako napr. detské postieľky, chodítka a sedačky na bicykle). 
Spoločnosť Standard Aero je nezávislý poskytovateľ sekundárnych služieb v oblasti údržby, opravy a generálnej opravy, predovšetkým pre plynové turbíny používané pre vojenské, regionálne a obchodné lietadlá. 
Spoločnosť Newgen Imaging Systems je spoločnosť ponúkajúca plne integrované vydavateľské a dátové služby, ktorá kombinuje tradičné typografické zručnosti s modernými ePublishing technológiami.
Spoločnosť HC Starck vyrába kovové a keramické prášky, špeciálne chemikálie a súčiastky vyrábané z technickej keramiky a žiaruvzdorných kovov.
Spoločnosť Chongqing Polycomp International je výrobcom vysoko odolných sklených vlákien pre trh kompozitných výstuží a pradiarenský trh. 

Úrad po preskúmaní všetkých informácií a podkladov predložených účastníkom konania v Oznámení koncentrácie spolu s jeho doplnením zistil, že účastníci koncentrácie poskytujú služby a predávajú tovary, ktoré spolu vzájomne nesúvisia - účastníci koncentrácie nie sú vzájomnými aktuálnymi a ani potenciálnymi konkurentmi. 
Úrad po preskúmaní všetkých informácií a podkladov predložených účastníkom konania v Oznámení koncentrácie spolu s jeho doplnením dospel k záveru, že na účely posúdenia účinkov predmetnej koncentrácie na súťaž v Slovenskej republike nie je potrebné presnejšie vymedzovať tovarové relevantné trhy.

Úrad po preskúmaní všetkých informácií a podkladov predložených účastníkom konania v Oznámení koncentrácie spolu s jeho doplnením zistil, že koncentrácia spočívajúca v získaní nepriamej kontroly podnikateľa Carlyle Partners IV nad podnikom podnikateľa PQ Corporation na základe Zmluvy nezmení existujúcu štruktúru konkurenčného prostredia, pretože jej uskutočnením nedôjde k horizontálnemu ani vertikálnemu prekrytiu podnikateľských aktivít účastníkov koncentrácie a s nimi prepojených podnikateľov na území Slovenskej republiky a dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré koncentráciou podnikateľov Carlyle Partners IV a  PQ Corporation na základe Zmluvy priamo súvisia priamo súvisia a sú nevyhnutné na jej uskutočnenie

V súlade s § 33 zákona úrad listom číslo 2633/PMÚ SR/2007 zo dňa 16.07.2007 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník správneho konania prostredníctvom právneho zástupcu listom zaevidovaným úradom pod číslom 2677/2007 doručenom úradu dňa 19.07.2007 uviedol, že berie na vedomie výsledky šetrenia, ktoré úrad v predmetnej veci vykonal a nemá k uvedenému ďalšie pripomienky ani návrhy na vykonanie ďalších dôkazov.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje: 
Mgr. Tomáš Maretta
Advokátska kancelária Čechová & Partners
Hurbanovo nám. 5
811 03 Bratislava